**Saopštenje za javnost**

**35 godina Interreg programa – Rumunija i Srbija slave evropsku saradnju**

**Temišvar, 30. septembar 2025.**

Multifunkcionalna sala Saveta okruga Timiš bila je domaćin Dana Interreg saradnje – jubilejskog događaja posvećenog obeležavanju **35 godina Interreg programa,** kao i više od dve decenije prekogranične saradnje između Rumunije i Srbije.

Više od **100** predstavnika centralnih i lokalnih institucija iz obe zemlje učestvovalo je na događaju, među kojima su **Njena Ekselencija. Silvia Davidoiu**, **ambasadorka Rumunije u Srbiji**, **Njena Ekselencija Ivana Jakšić Matović, generalni konzul Republike Srbije u Temišvaru**, i gospodin **Gabriel Ghilea, zamenik državnog sekretara u okviru Ministarstva razvoja, javnih radova i administracije Rumunije (MDLPA)**, koji su istakli značaj postignutih rezultata kroz zajedničke projekte i ulogu evropske solidarnosti u razvoju pogranične regije.

Tokom ove manifestacije nagrađen je 21 projekat sa značajnim uticajem u oblastima kao što su prekogranična povezanost, zaštita kulturnog nasleđa, zdravstvo i bezbednost zajednica. Među njima su i uspešne inicijative sa stopom iskorišćenosti fondova od preko 99%, kao što su projekat rehabilitacije plovne infrastrukture na kanalu Begej i projekat posvećen unapređenju zdravstvenih usluga u oblasti neurologije i psihijatrije. Posebne nagrade dodeljene su za projekte sa globalnim uticajem, poput dobitnika **RegioStars nagrade za 2023. godinu**, koji se bavio praćenjem kvaliteta vode u rudarskim područjima, ali i za inicijative sa snažnim društvenim i kulturnim uticajem, koje su ojačale prekograničnu saradnju kroz promociju tradicije, obrazovanja i inkluzije. Takođe su istaknuta izuzetna partnerstva razvijena za upravljanje vanrednim situacijama u Banatu, čime je dodatno naglašena važnost prekogranične saradnje za održiv i bezbedan razvoj zajednica.

Program je uključivao i umetnički segment koji su izveli studenti Fakulteta muzičke umetnosti iz Temišvara, predstavljajući tradicionalne rumunske i srpske melodije – simbol kulturnih veza između dve zemlje.

Drugi deo događaja održan je **1. oktobra** i obuhvatio je posetu kanalu Begej i hidrotehničkom čvoru u Sânmihaiu Român, modernizovanom kroz strateški projekat „Obnova plovne infrastrukture na kanalu Begej“ (RORS-15), finansiran kroz Interreg-IPA program Rumunija–Srbija.

Ovogodišnje izdanje **Interreg programa** još jednom je pokazalo da **evropsko finansiranje** znači unapređenu infrastrukturu, bolju prekograničnu povezanost, institucionalnu saradnju i jačanje dobrosusedskih odnosa između Rumunije i Srbije.

**\*\*\***

**Dan Interreg saradnje – evropska proslava**

Od 2012. godine, Rumunija i Srbija su se pridružile više od **1.490 događaja** organizovanih širom Evropske unije povodom Dana Interreg saradnje, sa procenjenim uticajem na više od **47 miliona ljudi**.

Izdanje iz 2025. godine ima poseban značaj: obeležavamo 35 godina Interreg programa – priliku da se osvrnemo na razvoj ove inicijative, koja je postala stub kohezijske politike Evropske unije. Tokom godina, Interreg je uključio na desetine hiljada partnera i projekata, gradeći stvarne mostove između zajednica. Ova tema nudi priliku da razmislimo o **prekograničnoj saradnji na granici Rumunije i Srbije, koja slavi više od dve decenije postojanja.**

Dan Interreg saradnje je proslava zajednica s obe strane Dunava i dokaz da evropska solidarnost donosi konkretne rezultate. Kroz događaj u Temišvaru i iskustvo plovidbe rekom Begej, cilj nam je da istaknemo konkretne rezultate rumunsko-srpske saradnje, kao što su prekogranična povezanost, razvoj zajedničke infrastrukture, zaštita životne sredine i institucionalna saradnja sa ciljem poboljšanja kvaliteta života lokalnih zajednica u pograničnom području.